***Povestea unei buburuze***

Într-o zi însorită de primăvara o fetiță se juca în grădina plină de flori, zburdând veselă și bucurându-se de fiecare floare în parte. Lângă ea era bunicul care o privea la orice pas cu ochii lui limpezi și iubitori.

Dintr-odată fetița se opri si se îndreaptă cu pași ușori spre bunic. Se ridică pe vârful degetelor și-i șoptește bunicului:

-Bunicule, ce este această micuță gâză?

-Draga mea, aceasta este o buburuză. Știi, aripioarele ei nu au fost întodeauna roșii cu bulinuțe nerge. Ea are o poveste foarte frumoasă! Vrei să o auzi?

-Sigur, bunicule!

„Când Zâna Gâzelor picta aripile tuturor insectelor ea a creat fluturașii cu aripiare în mii de culori, albinele cu aripi sclipitoare, și tot așa, rând pe rând, a dat formă și culoare aripilor tuturor gâzelor. Dar când a ajuns la buburuză, o gâză atât de mică si gingașă, nu știa cum ar trebui să o picteze. Așa că a trimis-o în pajiștea înflorită ca să-și aleagă singură culoarea pe care să o poarte.

A zburat buburuza din floare în floare ore în șir. Toare florile aveau culori minunate, una mai frumoasă decât cealaltă, însă niciuna dintre culori nu i se părea ca i se potrivește.

Deodată, în timp ce buburuza era în înaltul cerului, un vânt puternic a luat-o și a așezat-o pe petalele unui trandafir roșu. Când a văzut buburuza frumusețea acestei culori, a știut că este potrivită pentru ea.

S-a întors la Zâna Gâzelor și i-a spus că își dorește ca aripioarele ei să fie roșii precum trandafirul.

Zis și făcut! Zâna a pictat aripioarele buburuzei întocmai cum și le dorea. Buburuza a fost atât de fericită!

Însă, un fluturaș nepictat, gelos pe culoare pe care o purta buburuza, a stropit-o pe buburuză cu vopsea de culoare neagră. Când buburuza s-a uitat în oglinda, a văzut că aripioarele ei erau acum roșii cu buline negre. Buburuza nu s-a supărat deloc, era atât de încântată de modelul aripioarelor ei. Fluturașul și-a dat seama că a geșit și și-a cerut iertare de la buburuză. Cei doi s-au împăcat imediat și au rămas prieteni!”

-Și așa, draga bunicului, și-a căpătat buburuza culoarea și bulinuțele!

-Ce frumoasă poveste! Mă bucur că buburuza a rămas prietenă cu fluturașul!

-Cu toții facem greșeli, important este să recunoaștem și să ne cerem iertare, zise bunicul.